ועדת העבודה, הרווחה והבריאות, כנסת 17, פרוטוקול מספר 178, 2007-02-27 11:00

משה שרוני: שלום, אני פותח את ישיבת הוועדה.

משה שרוני: בשמי ובשם חברי הוועדה, אנחנו מאחלים לשר החדש בהצלחה.

משה שרוני: ההצלחה שלו תהיה ההצלחה שלנו, אבל אי אפשר להצליח בלי תקציב.

משה שרוני: אם הוא לא יבקש תוספת משמעותית לנושא הרווחה על מנת למלא את התקנים שכיום חסרים, מעל 300 תקנים, 250 עובדים סוציאליים ועוד 50 מפקחים, ועל מנת לתת מענה מינימאלי לדברים נוספים, כל הנושא הזה יקרוס וזה יהיה בכי לדורות.

אריה אלדד: אני מציע, שתזמין את השר.

משה שרוני: אנחנו הודענו שהוא יוזמן לכאן.

משה שרוני: אנחנו נביא בפניו את כל הדברים הכבדים שמשרד הרווחה סובל מהם, חוסר תקנים וחוסר התחשבות מצד האוצר ומצד מי שהיה השר הממונה.

נאדיה חילו: נרצה גם לשמוע את התוכניות שלו.

משה שרוני: אם אין כסף, אפשר לזרוק את התוכניות לפח אשפה.

משה שרוני: אנחנו נזמין אותו לפה, ונגיד את האני מאמין של הוועדה, איך אנחנו רואים את משרד הרווחה בעתיד.

משה שרוני: אני רוצה להודות בשמי ובשם כל חברי הוועדה לגברת שלי לוי על הכנת הדוח.

משה שרוני: הדוח הוא ממצה, עדכני ואמיתי.

משה שרוני: לא יכול להיות שמשפחות צריכות לחכות זמן רב בגלל מחסור בפקידי סעד.

משה שרוני: לא יכול להיות שלוקחים עובדות סוציאליות והופכים אותן גם לפקידות סעד.

משה שרוני: המחסור בפקידי סעד צורם.

משה שרוני: יש לנו מעל מיליון שהגיעו בעלייה, מתוכם יש מעל 150,000 קשישים שזקוקים לעזרה, וכך גם בעיות רבות כתוצאה מגירושין בתוך המשפחות שבאו מברית המועצות לשעבר, ואין מענה.

משה שרוני: זה הדבר הגרוע ביותר והמכאיב ביותר.

משה שרוני: כאשר אתה מגדיל את האוכלוסייה כאן במיליון אנשים, נדרשת תוספת בתקנים.

משה שרוני: במשרד הרווחה הורידו תקנים.

נאדיה חילו: מקפיאים את התקנים.

משה שרוני: לא נותנים את מה שצריך לתת.

משה שרוני: אני חושב, שאנחנו נמצאים בסוף המדרון.

משה שרוני: אם הועדה הזאת לא תתריע על כך בפני ממשלת ישראל, אנחנו נתדרדר ונהפוך להיות גרועים יותר מאוגנדה או פטגוניה.

משה שיאון: אני מודה לכם על הדיון הזה.

משה שיאון: עובדי הסעד עושים את העבודה נאמנה.

משה שיאון: יש פה התפרצות לדלת פתוחה.

משה שיאון: שבוע שעבר קיימתי ישיבה אצל חה"כ שרוני, והוא שאל אותי מה הם הצרכים המיידיים של המשרד.

משה שיאון: אני אמרתי לו, שאנחנו מדברים פה בצורך נואש ומיידי בתוספת של עובדים סוציאליים לרשויות המקומיות.

משה שיאון: אני הקדמתי ואמרתי לרשויות המקומיות, כדי שלא יאמרו שאנחנו קודם נותנים למטה.

משה שיאון: מדובר פה במאות עובדים סוציאליים.

משה שיאון: אין פה עניין של פקידי סעד, אין פה עניין מערכתי.

משה שיאון: מדובר על המערך שמטפל במשפחות, בנושא של אלימות, במפגרים, בנכים וכו'.

משה שיאון: בהקשר הזה דיברתי על הצורך המיידי, גם למטה.

משה שיאון: מי שצריך להנחות, לבקר, לתדרך את המערכת ב-260 רשויות אלה אותם פקידי סעד ראשיים במחוזות.

משה שיאון: מדובר פה בצורך מערכתי מיידי.

משה שיאון: אנחנו יושבים במרכז השלטון המקומי ואומרים, בואו נבדוק את התקינה, משהו ראשוני שאולי לא יהיה מקסימאלי ואופטימאלי, אבל משהו מינימאלי סביר, על מנת שאדם לא יקבל מענה אחרי חודשיים או שנה.

משה שיאון: צריך להיות מענה לאותם ילדים ואותם משפחות בכל הנושאים.

משה שיאון: מה שצריך לתת, זה מענה סביר בתחום הזה.

משה שיאון: מבחינתנו כמשרד, מינינו ועדה לנושא הזה ביוזמת סגן השר רביץ, על מנת לבחון את כל הנושא של פקידי הסעד.

משה שיאון: אחד הכשלים, זה מחסור בכוח אדם.

משה שיאון: אני מקווה, שהאוצר יתעשת ויתגבר אותנו.

נאדיה חילו: אמנם היום אנחנו דנים בנושא של מחסור בפקידי סעד לסדרי דין, אבל אני רוצה לומר כמה מילים על הקריסה של מחלקת הרווחה מבחינת כוח אדם.

נאדיה חילו: אנחנו מדברים על פקידי סעד, אבל המחסור היום הוא בכוח אדם של עבודה סוציאלית.

נאדיה חילו: יש צמצום בתקנים, ולא מאפשרים שמישהו ייקלט במקום.

נאדיה חילו: הרבה מאוד זמן לא קולטים כוח אדם חדש.

נאדיה חילו: המצוקות הופכות להיות מגוונות, גם בעקבות המלחמה.

נאדיה חילו: צריך לשבח את העובדים הסוציאליים, שגם במשאבים מינימאליים ובכלים יומיומיים עשו מעל ומעבר.

נאדיה חילו: יש פה עניין חמור מעבר לנושא של רווחה ועבודה סוציאלית.

נאדיה חילו: אנחנו מדברים על חוקים שהכנסת הזאת חוקקה, ופקידי סעד לא יכולים לקיים אותם.

נאדיה חילו: יש פה הפרה בוטה של חוקים שהכנסת חוקקה, בגלל מחסור בכוח אדם ועומס מרבי.

נאדיה חילו: לצרכנים אין שום אפשרות לבוא ולמחות.

נאדיה חילו: אנחנו לא יכולים לראות אותם משמיעים את קולם.

נאדיה חילו: מדובר באוכלוסיות מאוד חלשות, מה שמגביר את האחריות שלנו לשמש להם לשון למחאה שלהם.

נאדיה חילו: המנכ"ל יודע, שמדי פעם ישנן הודעות בתקשורת ואז הכל מתפרץ.

נאדיה חילו: פקידי הסעד עושים הכל.

נאדיה חילו: אני בעברי גם כן הייתי פקידת סעד.

נאדיה חילו: אני יודעת, איזו אחריות צריך כדי לסייע לאוכלוסיית חסרי ישע.

נאדיה חילו: אני הייתי שמה את העניין הזה בראש הרשימה המאוד ארוכה של הדברים בהם השר צריך לטפל.

נאדיה חילו: אני חשבתי אתמול שאני הראשונה שבאה להציע ליו"ר פגישה עם השר, אבל מר שרוני כבר אמר לי שהוא מזמין אותו.

משה שרוני: הוא עוד לא יודע למה הוא נכנס.

נאדיה חילו: אני כן יודעת.

נאדיה חילו: אני בטוחה שכולנו יודעים.

אריה אלדד: הוא יביא את בר רפאלי, והיא תעזור לו.

נאדיה חילו: מעבר למצוקה, תראו מה קורה.

נאדיה חילו: אנשים עוזבים.

נאדיה חילו: לא מספיק שיש מחסור בפקידים ויש עומס, עובדים סוציאליים קורסים ועוזבים.

נאדיה חילו: שליש מהם עובדים דרך חברות כוח אדם.

נאדיה חילו: אנחנו כבר לא מדברים על מדינת רווחה.

נאדיה חילו: כאשר אני התחלתי לעבוד, זה היה משרד הסעד.

נאדיה חילו: אז היו תנאים פחות חמורים מהיום.

נאדיה חילו: על איזו רווחה אנחנו מדברים היום, כאשר המינימום של תקנים לא ניתן.

אריה אלדד: האם בגלל זה הצבעת נגד התקציב?

נאדיה חילו: הצבעתי בעד התקציב, עם כל ההסתייגויות שהיו לי.

נאדיה חילו: 400,000,000 שקיבל השר אינם מספיקים.

נאדיה חילו: היום כשיש שר, הוא הנווט של מדיניות הרווחה.

נאדיה חילו: התפקיד שלנו הוא להתריע, להצביע, להמליץ ולעקוב.

נאדיה חילו: אין לנו תקציבים אנחנו לא גוף ביצועי.

נאדיה חילו: מדובר כאן באוכלוסייה מקצועית, משכמה ומעלה.

נאדיה חילו: יושב פה יו"ר העובדים הסוציאליים.

נאדיה חילו: הם עובדים בתנאים מכפירים.

נאדיה חילו: זה בלתי אפשרי לנהל 200-300 תיקים.

נאדיה חילו: זה בלתי אפשרי.

נאדיה חילו: זה אפילו לא כיבוי שרפות.

יצחק פרי: תודה רבה לך על דברי הפתיחה החשובים.

יצחק פרי: אני רוצה להסב את תשומת לב הוועדה, שאמנם באופן פורמאלי מדובר בעיצומים אבל אלה עיצומים שלא נועדו לצורך קבלת שכר.

יצחק פרי: אלה עיצומים שנועדו כדי לגרום לזה שהעבודה שתיעשה תהיה עבודה מקצועית, נכונה ואמינה.

יצחק פרי: זה בא מתוך הסיבות המקצועיות.

יצחק פרי: בעברי הייתי 35 שנה פקיד סעד לחוק הנוער, פקיד סעד שעוסק בנושא של ילדים בסיכון.

יצחק פרי: אלה ילדים ממשפחות נורמטיביות, שלא מסכנות את ילדיהן, אבל תהליך הגירושין הוא תהליך שמכניס אותם למצב של סיכון.

יצחק פרי: ככל שהתהליך הזה הולך ומתמשך, נוצרות בתוך המשפחה דינאמיקות כאלה שמעבירות את הילדים האלה מאוכלוסייה של משפחות נורמטיביות שנמצאות במשבר, לילדים שנמצאים בסיכון.

יצחק פרי: אם מצפים מאיתנו כעובדים סוציאליים שאנחנו נגיד לבתי המשפט מסמכים אמינים, מקצועיים, בנויים על חקירה אמיתית ושההמלצות תהיינה המלצות טובות, צריכים גם לתת לנו את הכלים.

יצחק פרי: אחד הכלים שנדרשים פה, זה כלי של זמן.

יצחק פרי: כלומר, לעבוד בפרק זמן שהוא סביר.

יצחק פרי: אף אחד מפקידי הסעד לא מתעצל.

יצחק פרי: אף אחד לא מנצל את זה כדי לעשות סוג של שביתה איטלקית.

יצחק פרי: עבודתם לכל אורך היום היא אינטנסיבית, קשה ואיכותית.

יצחק פרי: העובדה הפשוטה ביותר, היא שבתי המשפט מסתמכים על עבודתם של פקידי הסעד.

יצחק פרי: העלייה במספרים היא לא רק תוצר של עלייה בגודל האוכלוסייה או בשיעור הגירושין, אלא היא גם תוצר של אמון שבתי המשפט נותנים בפקידי הסעד.

יצחק פרי: זה נכנס כחלק מאוד חשוב בתהליך השפיטה.

יצחק פרי: לכן, המטרה שלנו פה, היא שיוכר הצורך הנואש להגדיל את מספר פקידי הסעד ולאפשר להם לעבוד עבודה תקינה.

משה שרוני: פיני קבלו מהשלטון המקומי, שגם הם לא פחות אשמים, בבקשה.

פיני קבלו: אני מברך על היוזמה לקיים את הדיון כאן בעקבות אותה כתבה שיצאה לעיתונות.

פיני קבלו: צריך לברך את מנכ"ל הרווחה, שקרוב לשנתיים הוא מתפקד ללא שר.

פיני קבלו: אני מניח, שחלק מהקשיים התחילו מכך.

פיני קבלו: אני מקווה מאוד, שהשר הנוכחי ישאיר את המנכ"ל הנוכחי.

משה שרוני: אנחנו מציעים לשר הרווחה, להמשיך לעבוד עם המנכ"ל.

משה שיאון: אני מנוע מלדבר.

פיני קבלו: אני יודע שהוא מביא את המנכ"ל ממשרד התיירות.

משה שרוני: תשכנע אותו.

משה שרוני: הוא מהפלגה שלך.

פיני קבלו: כמחזיק תיק אמרתי שאת התפקיד הזה חייב למלא אדם שבא משירותי הרווחה.

פיני קבלו: בדברים האלה אני יכול רק להמליץ, ואני המלצתי.

פיני קבלו: לנושא עצמו – אחרי סעיף החינוך סעיף הרווחה הוא הסעיף, שיוצר גירעונות רבים ברשויות המקומיות.

פיני קבלו: כל הנושא של הרווחה חייב לעבור תפנית.

פיני קבלו: אני מוכן לשבת ולדון על הרבה מאוד נושאים.

פיני קבלו: כרגע הנושא הוא פקידי סעד, אבל יש עוד גורמים שעובדים במשרד הרווחה, כמו עובדים סוציאליים.

פיני קבלו: שם המערכת קורסת.

פיני קבלו: היום עיריות נאלצות לקחת זאת על גבם, ללא ההשתתפות של 75% של משרד הרווחה.

פיני קבלו: יש לנו 800 משרות שאנחנו נושאים על גבנו, ללא השתתפות של משרד הרווחה.

פיני קבלו: אני מסתובב יחד עם חברתי יהודית, ואנחנו רואים שתמיד המבנים שלהם נמצאים ברמה הכי ירודה.

פיני קבלו: אני מקבל עשרות מכתבים על כך.

פיני קבלו: עד היום אין עדיין מערכת מחשוב לעובדים הסוציאליים, למעט בערים הגדולות: תל אביב, חולון וירושלים.

פיני קבלו: אנחנו מנסים להתמודד עם הנושא הזה, אבל האוצר לא נעתר.

פיני קבלו: אין תקציבים על מנת לשפץ או להחליף ציוד במועדוניות שכונתיות, במקלטים וכו'.

פיני קבלו: מפעל הפיס אפשר במשך עשור שנים תקציבים מיוחדים להקמת מועדוני קשישים ומועדוניות, אבל בשנים האחרונות זה לא כך.

פיני קבלו: הכל הולך רק לכיתות למידה, לפי החלטת האוצר.

פיני קבלו: לכן, אנחנו שומעים זעקה על תנאים לא תנאים, ציוד מיושן ורמת השכר.

פיני קבלו: המערכת קורסת.

פיני קבלו: בישיבת תיאום האחרונה ביקשתי מהמנכ"ל, להקים ועדה שתבחן בכמה משפחות יכול עובד סוציאלי לטפל, מה רמת השכר שצריכה להיות משולמת וכו'.

פיני קבלו: חלק מהרשויות המקומיות מקבלות מהמשרד שכר תקני לפי מה שמקובל, אבל נאלצות להגדיל את השכר על מנת להחזיק את כוח האדם המיומן במערכת הזאת, כי אחרת הם לא יישארו.

פיני קבלו: אי אפשר להחזיק עובד סוציאלי בשכר מינימום.

פיני קבלו: גם בעניין הזה יש פער גדול בין מה שהעיריות משלמות לבין מה שמקבלים.

פיני קבלו: לפעמים זה מגיע ל-50% מעלות השכר.

פיני קבלו: יש הרבה מה לעשות במערכת הזאת.

פיני קבלו: אני חושב, שצריכה לצאת מפה קריאה לשר להקים ועדה שתבחן את הנושאים האלה.

משה שרוני: היתה ועדה ויש מסקנות, אבל שמו את זה במגירה.

פיני קבלו: איזו ועדה?

וילמה מאור: ועדת פוזנר.

פיני קבלו: אני מדבר על ועדה כוללת שתבחן את כל הנושאים של משרד הרווחה.

פיני קבלו: טרם כניסתו של השר לתפקיד, אני ביקשתי ישיבת עבודה איתו.

פיני קבלו: אנחנו ישבנו מספר פעמים עם השר הקודם, והעלינו בפניו נושאים.

פיני קבלו: אני מקווה שעכשיו נעלה את כל הדברים בפני השר בצורה עניינית ומקצועית.

פיני קבלו: אנחנו מתואמים עם איגוד העובדים הסוציאליים.

פיני קבלו: אנחנו משתדלים לשפר את התנאים.

פיני קבלו: פעם בשנה אני מופיע בכנס של פקידי סעד, ואני שומע זעם גדול.

פיני קבלו: אין מי שישמע אותם.

פיני קבלו: אני מקווה, שהוועדה תהיה קול קורא במדבר.

חיים אמסלם: קודם שאלתי אותך, איפה נציג האוצר.

חיים אמסלם: מעיון מהיר בסקירה שמונחת לפנינו, אין ספק בחשיבות ובנחיצות של פקידי הסעד.

חיים אמסלם: אני קורא לזה עבודת קודש, בפרט במקרים של גירושין בהם חייבים חוות דעת ואת עזרת פקידי הסעד.

חיים אמסלם: המסמך שלפנינו מראה שכדי להוסיף 100 תקנים של פקידי סעד, נדרשים 13,000,000 שקלים, כאשר 10,000,000 שקלים יבואו מתקציב המשרד ו-3,000,000 שקלים מהרשויות.

חיים אמסלם: אני שואל, איך נביא למצב שבו לא נקבל את המענה הרגיל שאנו רגילים לשמוע כאן בוועדה.

מרינה סולודקין: אני שמחה שסוף סוף יש לנו שר.

מרינה סולודקין: נאבקנו בוועדה הזאת כדי שיהיה שר.

מרינה סולודקין: בפעילות שלי אני הרגשתי שאין שר במשרד, ושמה שעשינו בשנים הקודמות הולך לרוחות.

מרינה סולודקין: בנושא של פקידי סעד והוצאת ילדים מהבית, אני הרגשתי שיש בעיות עם עולות חדשות.

מרינה סולודקין: אתמול ראיתי עולה חדשה מרחובות, שפקידת הסעד אומרת לה שהיא לא מדברת עברית נאותה ולכן הם לא בטוחים שהיא יכולה לגדל את הילד, וכי האבא יכול כי הוא ישראלי.

מרינה סולודקין: בנושא אמא וילד, עולה שוב שאלת מסוגלות ההורית כאשר זה נוגע לעולים.

מרינה סולודקין: היו הרב ישיבות עם היו"ר הקודם, שאול יהלום.

מרינה סולודקין: הכל הלך לאיבוד, עוד פעם יש אפליה.

מרינה סולודקין: אני אפנה לשר ואגיד לו את האמת, שצריכים לקחת את המסקנות של הישיבות שהיו בכנסת ובמשרד.

מרינה סולודקין: אני עוד פעם מקיימת מאבק.

משה שרוני: כל החיים הם מאבק.

מרינה סולודקין: אני קצת התעייפתי.

חיים אמסלם: אסור לך להתעייף.

מרינה סולודקין: לפני 3 שנים עשינו דברים נפלאים בוועדה בראשות שאול יהלום, כמעט סדרנו את המערכת.

מרינה סולודקין: עכשיו אני עוד פעם מקבלת תלונות על כך שבשטח פקידי הסעד חושבים שהם ה', שהם שופט ותליין.

רונית צור: אני מבקשת לברך את הוועדה.

רונית צור: אני כבר יותר מ-6 שנים פקידת סעד ראשית לסדרי דין, ועוד לא היתה ועדה אחת שהחליטה לשים את הנושא ברחל בתך הקטנה, ולבוא ולהגיד שלא ניתן יותר לעבוד במעמסה הקיימת.

רונית צור: לחלק מן הילדים והחסויים אנחנו לא נותנים שירות.

רונית צור: 2,500 משפחות נמצאות בכל רגע נתון ברשימות המתנה, וזה אומר שאנחנו צריכים עוד כוח אדם מיומן.

רונית צור: מהניסיון שלי, חה"כ סולודקין, גם מהיותי בעברי פקידת סעד לחוק הנוער שזה תחום ונוסף לי, צרי לי.

רונית צור: אני רוצה לדבר בשם קהל נרחב של עובדים מסורים שעובדים בלי תנאים ובלי שכר – ואני לא צריכה להגיד לכם כמה עובדים סוציאליים ועובדי רשויות מקומיות עושים את העבודה שלהם ללא שכר - ביום, אחרי הצהריים ובלילה.

רונית צור: כל מה שמעניין אותם הוא לעשות את העבודה לטובת הילדים.

מרינה סולודקין: אבל לא על חשבוננו.

משה שרוני: חה"כ מרינה, אין יער בלי עצים יבשים.

רונית צור: זה היה אמור להיות המשפט הבא.

רונית צור: אני חושבת, שצריך לתת את כל התנאים ולאפשר מספיק תקנים של עובדים סוציאליים ופקידי סעד, על מנת שיוכלו לעשות את העבודה שלהם באופן ראוי, שלא יטפלו בכל כך הרבה משפחות ולא יוכלו לתת את תשומת הלב המרבית לכל ילד.

רונית צור: כל ילד באשר הוא, ללא עניין מגזרי...

מרינה סולודקין: זה את אומרת.

מרינה סולודקין: אני כאן בעניין מגזרי, לצערי הרב.

מרינה סולודקין: אני מאוד רוצה להיות כלל ישראלית, אבל אני לא יכולה.

רונית צור: חשוב לי שתדע, שבמשרד הרווחה, שהוא אחראי על ההנחיות המקצועיות לעובדים וגם על הפיקוח והבקרה, מתייחסים לכל ילד באשר הוא ילד באופן אוניברסאלי, כאשר כל מה שהוא רוצה הוא לבחון את טובתו.

רונית צור: אין לנו אג'נדה מאחורה חוץ מהעבודה המקצועית.

רונית צור: אנחנו מכשירים את העובדים על מנת שיוכלו לעשות את העבודה באופן המקצועי ביותר.

מרינה סולודקין: אני באתי לכאן כדי לומר את מה שאמרתי.

משה שרוני: באנו לכאן כדי לדון בעניין מסוים.

משה שרוני: בואו נהיה צמודים לאותו נושא.

יהודית גלנץ: אני רוצה לחזור ולהתמקד בנושא פקידי סעד לסדרי דין.

יהודית גלנץ: הטרגדיה היא, שרובנו מסכימים לכל מה שנאמר.

יהודית גלנץ: העובדה הטראגית, היא שכבר 7 שנים פקידי סעד נוקטים בעיצומים ושום דבר לא מתרחש.

יהודית גלנץ: אני רוצה להדגיש שתי נקודות נוספות לגבי פקידי הסעד.

יהודית גלנץ: פקידי הסעד, בגלל העומס, נתונים בשחיקה בלתי רגילה.

יהודית גלנץ: בעצם העובדה שהוא מעורב בתהליך כל כך כואב, הוא הופך להיות לאויב של אחד הצדדים ולפעמים אפילו של שני הצדדים.

יהודית גלנץ: זאת סיטואציה מאוד קשה.

יהודית גלנץ: בנוסף, הוא בדרך כלל שק אגרוף של התקשורת.

יהודית גלנץ: מה שלא יעשה פקיד הסעד, הוא אשם.

יהודית גלנץ: כל הדברים האלה, השחיקה העצומה והעומס הלא נורמאלי, מביאים לכך שהילד בתוך המשפחה הוא הקורבן.

יהודית גלנץ: בתור מי שמייצגת את הרשויות המקומיות, חשוב לי להרים את קול הזעקה של העובדים הסוציאליים בתוך הרשות המקומית, שלא עומדים בנטל.

אריה אלדד: הדברים שנשמעו כאן הם חשובים, אבל השורה התחתונה שלהם זה 105 תקנים ו-13,000,000 שקלים.

אריה אלדד: כל השאר זה דיבורים.

אריה אלדד: שיבוא נציג האוצר ויגיד, יש או אין.

חיים אמסלם: שיגיד שזה לא חשוב.

אריה אלדד: הוא לא יגיד שזה לא חשוב.

אריה אלדד: הוא יגיד: האיש השמן והאיש הרזה, הוא יגיד קיצוץ רוחבי וכו'.

אריה אלדד: יש לזה המון שמות.

משה שרוני: שר הרווחה קיבל 400,000,000 שקלים.

משה שרוני: נראה איך הוא יחלק אותם.

אריה אלדד: בסוף השאלה היא, האם יש 13,000,000 שקלים לצורך הזה או אין.

אריה אלדד: כל השאר אלה דיבורים.

אריה אלדד: אם לא יבוא נציג האוצר, אני מציע שנזמין לכאן את שר האוצר.

משה שרוני: אני כותב מכתב חריף מאוד על כך שנציג משרד האוצר לא הגיע לישיבה היום.

חיים אמסלם: שיבוא לכאן שר האוצר ויסביר לנו, למה הוא לא מוצא את הסכום לדבר כזה חשוב וקריטי.

אריה אלדד: שיסביר, איך על פי מיטב ניסיונו במערכות ציבוריות ניתן לתת שירותי רווחה בתקציב שהוקצב.

אריה אלדד: אולי יש לו רעיונות חדשים, איך עושים יש מאין.

יצחק פרי: אני רוצה להגיב לדבריה של חה"כ סולודקין, כי היא צבעה את העובדים הסוציאליים כחבורה של אידיוטים.

יצחק פרי: במובלע אמרת שזה לא כולם, אבל אני רוצה לדעת מה זה לא כולם.

יצחק פרי: אני בא מהנושא של פקידי סעד לחוק נוער בעיריית חיפה.

יצחק פרי: שם מתוך 26 פקידי סעד 5 היו עולים חדשים דוברי רוסית.

מרינה סולודקין: אין לי תלונות נגדך.

יצחק פרי: אני יודע.

יצחק פרי: אני רוצה לתקן את הדבר הזה ולומר, כי אם ישנו פקיד סעד שאומר דברים כאלה פתוחה הדלת לבית משפט, למבקר המדינה ולוועדת משמעת של משרד הרווחה.

מרינה סולודקין: אני אפנה לכל מקום.

יצחק פרי: זאת הבקשה שלי, כי אני לא מאמין שיש אנשים כאלה, אבל אם הם ישנם אנחנו צריכים להוציא אותם.

מרינה סולודקין: הכתובת היא רחובות.

משה שרוני: כל אחד צריך להתלונן למקום הנכון.

רחל ולדומירסקי: אנחנו מדברים על ילדים שההורים שלהם מתגרשים, שהופכים להיות אוכלוסייה בסיכון.

רחל ולדומירסקי: אבא רוצה דבר אחד, אמא רוצה דבר אחר, בית המשפט רוצה דבר שלישי ועורכי הדין דבר רביעי.

רחל ולדומירסקי: העובדים הסוציאליים, שהם עובדים מאוד מיומנים, בעלי תואר שני, עם הרבה מאוד שנים של התמחות, צריכים לסייע לאותו ילד להסתדר בעולם שנחרב עליו.

רחל ולדומירסקי: האוכלוסייה השנייה, היא אוכלוסיית חולי הנפש.

רחל ולדומירסקי: אנחנו צריכים להחליט, איך חייהם ייראו בעקבות זה שהם אינם מסוגלים לנהל את עניינם.

רחל ולדומירסקי: העובדים הסוציאליים נכנסים למקומות הכי קשים, ומתערבים התערבויות משמעותיות למען איכות החיים של ילדים וחסויים.

רחל ולדומירסקי: אני מלווה את הנושא הזה כבר משנת 1999, ואני שמחה ומודה על קיום הדיון הזה.

רחל ולדומירסקי: מאז אנחנו נמצאים באווירה של בתי משפט שמתנהלים כמו שמתנהלים ועם עורכי דין מתלהמים.

רחל ולדומירסקי: זאת אווירה בלתי אפשרית לפעמים.

רחל ולדומירסקי: ערכאות משפטיות יכולות להתווכח אחד עם השני, עורכי דין מתווכחים אחד עם השני, והעובדים הסוציאליים, שעושים עבודה של שליחות, נמצאים במלחמות אינסופיות, ולמרות הכל פועלים ונאבקים.

רחל ולדומירסקי: אנחנו רוצים לעשות את העבודה החשובה הזאת, אבל שיתנו לנו כלים.

רחל ולדומירסקי: אני חושבת שיש לנו גאווה מאוד גדולה.

רחל ולדומירסקי: הלוואי ויתר המקצועות בארץ היו ברמה האתית של העובדים הסוציאליים.

משה שרוני: אם אין אהבה, לא יכולים להיות עובדים סוציאליים.

משה שרוני: אני רוצה לסכם את הישיבה.

משה שרוני: הוועדה רושמת לפניה בדאגה את הנתונים לפיהם 1,830 משפחות בהם 4,000 ילדים חסויים ממתינים לכתיבת תזכירים על ידי פקידי סעד לסדרי דין.

משה שרוני: לדעת הוועדה, המתנה ממושכת זו, שבחלק מן הרשויות המקומיות נמשכת כשנה, נובעת מהמחסור החמור במספר פקידי הסעד לסדרי דין ברשויות המקומיות.

משה שרוני: המתנה זאת מעכבת את הדיונים בערכאות המשפטיות ופוגעת במשפחות, בילדים ובחסויים.

משה שרוני: הוועדה קוראת למשרד הרווחה לנקוט, בין היתר, בצעדים לקביעת תקנים ייעודיים למשרות פקידי סעד לסדרי דין ברשויות מקומיות, על פי קריטריונים שיקבע המשרד.

משה שרוני: הוועדה רושמת לפניה נתונים, לפיהם קיים חוסר שוויון במתן שירותי הרווחה ברשויות המקומיות, הנובע בין היתר מחוסר היכולת של רשויות חלשות לספק את השירותים הנדרשים.

משה שרוני: הוועדה קוראת למשרד הרווחה, לבחון מחדש את נוסחת המימון הקיימת והקצאת התקנים בתחום פקידי סעד לסדרי דין, על מנת להבטיח שגם ברשויות חלשות יינתן שירות הולם.

משה שרוני: הוועדה מברכת את השר יצחק הרצוג על מינויו לשר הרווחה, וקוראת לו לבחון את סוגיית המחסור החמור בפקידי סעד, ובתוך כך המלצות הוועדה ברשות חיים פוזנר.

משה שרוני: הוועדה קוראת לשר הרווחה להעמיד את הנושא בסדר עדיפות גבוה בסדר היום של משרד הרווחה.

משה שרוני: הוועדה תקיים ישיבת המשך בהשתתפות שר הרווחה תוך זמן סביר.

משה שרוני: תודה רבה, הישיבה נעולה.